### Beslutningstema

Der skal træffes beslutning om anlægsbevilling og frigivelse af rådighedsbeløb til anlægsprojektet: Flytning af Højer Danske Børnehave til [adresse].

### Historik

Forslag om flytning af Højer Danske Børnehave til [adresse] blev første gang drøftet i februar/marts 2020 i henholdsvis Områdebestyrelsen for område Tønder, Skolebestyrelsen for Distrikt Tønder og i den administrative styregruppe for Facility Management.

Baggrunden for forslaget var blandt andet effektivisering og bedre udnyttelse af kommunens bygningsmasse som led i Facility Management (FM) samt et ønske fra bestyrelserne.

Børn- og Skoleudvalget godkendte på mødet 9. juni 2020 at der skulle udarbejdes projektbeskrivelse med overslagsbudget.

Børn- og Skoleudvalget godkendte på mødet den 4. maj 2021 et forslag til projektbeskrivelse/ideskrivelse og et overslagsbudget på 8,039 mio. kr. finansieret af 6,139 mio. kr. (2023 priser) som anlægsmidler under Børn- og Skoleudvalget (2023 priser), 1,200 mio. kr. i medfinansiering fra anlægsmidler til Facility Management og 0,700 mio. kr. fra Ejendomsservice driftsmidler. Anlægsforslaget blev oversendt til budgetlægningen for 2022.

Forslaget indebærer, at Børnehaven anvender [adresse] overskydende lokaler.

### Sagsfremstilling

Facility Management er godt i gang med byggeriet. Skolens faglokaler er blevet flyttet, og man er igang med at projektere børnehaven.
Børnehaven kommer i udbud i maj, og der forventes indflytning primo 2024.

### Økonomi

Det samlede budget udgør 8,039 mio. kr. til projektet, som dels finansieres ved et anlægsprojekt på 7,339 mio. kr. og 700.000 kr. fra Ejendomsservice driftsmidler:

* 6,139 mio. kr. fra det afsatte rådighedsbudget under Børn- og Skoleudvalget til flytning af Højer Danske Børnehave
* 1,200 mio. kr. fra det afsatte rådighedsbudget under Teknik- og Miljøudvalget pulje Facility Management bygningstilpasning
* 700.000 kr. fra Ejendomsservice driftsmidler.

Anlægsprojektet udgør 7,339 mio. kr. og der er forlods frigivet 306.950 kr.
Resten af anlægsprojektet på 7,032 mio. ønskes frigivet.

### Fagchefen for Skole- og Dagtilbud indstiller,

at der gives en anlægsbevilling til projekt "flytning af Højer Danske Børnehave til [adresse]" på 7,339 mio. kr.,

at det afsættes og frigives et rådighedsbeløb på 7,032 mio kr.,

at 6,139 mio. kr. finansieres af det afsatte rådighedsbeløb til anlægsprojekt "flytning af Højer Danske børnehave",

at 1,200 mio. kr. finansieres af det afsatte rådighedsbeløb til puljen "Facility Management - bygningstilpasning",
at indstillingen videresendes til Økonomiudvalget og Kommunalbestyrelsen.

Beslutning fra Børn- og Skoleudvalget, 9. maj 2023, pkt. 3:

Indstillingen anbefales.

Per Lauridsen deltog ikke i mødet.

Beslutning fra Økonomiudvalget, 17. maj 2023, pkt. 14:

Indstillingen anbefales.

### Beslutning

Indstillingen godkendt.